Amerikansk pitbullterrier

Amerikansk pitbullterrier er en mellomstor-stor glatthåret bullterrier som opprinnelig ble alet fram som kamphund og gårdshund i USA, der typen er en populær familiehund og vakthund. Rasen omtales også som pitbull, men denne benevnelsen refererer egentlig til den større gruppen pitbuller. Amerikansk pitbullterrier er forbudt i flere land, blant annet i Norge og Danmark. Forbudet er imidlertid omdiskutert.


== Opprinnelse og alder ==

Amerikansk pitbullterrier oppsto i USA på 1800-tallet, der rasen har et felles (identisk) opphav med amerikansk staffordshire terrier (amstaff). Begge er trolig en etterkommere av old english bulldog, staffordshire bull terrier og flere lignende raser og blandinger.Amerikansk pitbullterrier har ikke status som egen hunderase hos de store stambokregisterene, med unntak av United Kennel Club (UKC). UKC anerkjente amerikansk pitbullterrier alt i 1898. Amstaff regnes som en variant av denne rasen i dette registeret, mens det er omvendt hos American Kennel Club (AKC). Forutsetningen er at hunden det gjelder først registreres som en amstaff hos AKC (deretter kan den godt registreres som en amerikansk pitbull hos UKC). Om hunden derimot først registreres hos UKC som en amerikansk pitbullterrier blir den ikke akseptert som en amstaff hos AKC. Fédération Cynologique Internationale (FCI) og The Kennel Club (KC) anerkjenner ikke amerikansk pitbull som egen rase, men derimot amstaff. Likheten med denne er så stor at det er umulig å se forskjell på dem, noe som var årsaken til at amstaff ble forbudt i blant annet Norge.


=== Raseforbud i noen land ===
Såkalte pitbuller var svært populære i USA fram mot andre verdenskrig, men etter dette har typen vært i tilbakegang. Amerikansk pitbullterrier ble, sammen med tosa, argentinsk dogge og fila brasileiro,  forbudt i Norge i 1991, siden den i stadig større grad ble brukt i hundekamper og blant voldelige kriminelle i andre land. I Norge var det imidlertid bare 17 slike hunder når forbudet ble innført. Forbudet gjelder også noen blandinger der disse hundene inngår i blodslinjene, samt avl og import med disse hundene. Forbud mot bestemte raser har imidlertid møtt sterk motstand i fagmiljøene. Det støttes blant annet ikke av Norsk Kennel Klub (NKK). Amerikansk pitbullterrier er også forbudt i en rekke andre land, deriblant Danmark og Storbritannia, men er lovlig i andre land, som f.eks. Sverige og Finland. 
Det er registrert flere tilfeller der pitbuller har drept barn. I USA dominerte pitbuller i en undersøkelse om hundedrap foretatt i perioden 1979 til 1994. Der viste det seg at denne typen hund drepte over dobbelt så mange mennesker (60 drepte) som rasen Rottweiler, som havnet på andreplass (29 drepte).


== Utseende, anatomi og fysikk ==
Amerikansk pitbullterrier er en middels stor hund med en kompakt og svært muskuløs kropp, med forholdsvis korte lemmer, et relativt stort hode i forhold til kroppen og svært kraftige kjever. Pelsen er kort, glatt og tett tilliggende, og kommer i en rekke fargevarianter.
Hunder med kopperrosa snutebrusk, lepper og tånegler og amberfargede øyne kalles «old family red nose american pit bull terrier» (old family reds) og regnes som en egen variant som nedstammer fra spesielle linjer som noen hevder stammer fra hunder som kom til USA fra Irland på 1800-tallet. Varianten er imidlertid kontroversiell.


== Bruksområde ==
Amerikansk pitbullterrier er en rase med mange bruksegenskaper. Den regnes blant annet som en god vakthund og brukes dessuten som terapihund, ettersøkshund, og politihund. Også innenfor mange former for hundesport gjør den det godt. Rasen er også en populær familiehund i mange land.


== Lynne og væremåte ==
Amerikansk pitbullterrier er en type hund som trenger en aktiv og tydelig leder. Den kan være beskyttende overfor medlemmer i familien, men typen er normalt svært menneskekjær. Rasen regnes som dominant overfor andre dyr, spesielt hunder av samme kjønn. Den kan ha «kort lunte», noe som egentlig bunner i et svakt eller utydelig kroppsspråk. Dette kan føre til at uerfarne hundeførere ikke ser signalene hunden gir, for eksempel overfor andre hunder, og resultere i unødvendige slåsskamper og farlige situasjoner. 


== Annet ==
«Sersjant Stubby» (en pitbull-lignende hund) ble første verdenskrigs mest dekorerte hund.
«Petey» (også kjent som «Pete the Pup») fra den amerikanske TV-serien Rakkerungene var en amerikansk pitbullterrier.
«Grunt» fra filmen Flashdance (1983) var en amerikansk pitbullterrier.


== Referanser ==